钦定古今图书集成/明伦汇编/官常典/第674卷 > 李云 杜众
## 钦定古今图书集成/明伦汇编/官常典/第674卷 > 李云 杜众

按《后汉书》本传：云字行祖，甘陵人也。性好学，善阴阳。
初举孝廉，再迁白马令。桓帝延熹二年，诛大将军梁
冀，而中常侍单超等五人皆以诛冀功并封列侯，专
权选举。又立掖庭民女亳氏为皇后，数月间，后家封
者四人，赏赐巨万。是时地数震裂，众灾频降。云素刚，
忧国将危，心不能忍，乃露布上书，移副三府曰：“臣闻
皇后天下母，德配坤灵，得其人则五氏来备，不得其
人则地动摇宫。比年灾异，可谓多矣，皇天之戒，可谓
至矣。高祖受命，至令三百六十四岁，君期一周，当有
黄精代见，姓陈、项、虞、田、许氏。不可令此人居太尉、太
傅典兵之官。举厝至重，不可不慎，班功行赏，宜应其
实。梁冀虽持权专擅，虐流天下，今以罪行诛，犹召家
臣扼杀之耳，而猥封谋臣万户以上，高祖闻之，得无
见非？西北列将，得无解体？孔子曰：‘帝者谛也’。今官位
错乱，小人谄进，财货公行，政化日损，尺一拜用，不经
御省，是帝欲不谛乎？”帝得奏震怒，下有司逮云。诏尚
书都护剑戟送黄门北寺狱，使中常侍管霸与御史、
廷尉杂考之。时弘农五官掾杜众伤云以忠谏获罪，
上书愿与云同日死。帝愈怒，遂并下廷尉。大鸿胪陈
蕃上疏救云曰：“李云所言，虽不识禁忌，干上逆旨，其
意归于忠国而已。昔高祖忍周昌不讳之谏，成帝赦
朱云腰领之诛。今日杀云，臣恐剖心之讥复议于世
矣。故敢触龙鳞，冒昧以请。”太常杨秉、洛阳市长沐茂、
郎中上官资并上疏请云，帝恚甚，有司奏以为大不
敬，诏切责蕃、秉，免归田里，茂、资贬秩二等。时帝在濯
龙池，管霸奏云等事。霸诡言曰：“李云野泽愚儒，杜众
郡中小吏，出于狂戆，不足加罪。”帝谓霸曰：“帝欲不谛
是何等语，而常侍欲原之邪？”顾使小黄门可其奏，云、
众皆死狱中。后冀州刺史贾琮使行部，过祠云墓，刻
石表之。